## Odluka Ustavnog suda Republike Hrvatske broj: U-IIIA-2902/2002 od 10. studenoga 2004.

### NN 164/2004 (26.11.2004.), Odluka Ustavnog suda Republike Hrvatske broj: U-IIIA-2902/2002 od 10. studenoga 2004.

# USTAVNI SUD REPUBLIKE HRVATSKE

2905

Ustavni
sud Republike Hrvatske, u Drugom vijeću za odlučivanje o ustavnim tužbama, u
sastavu sudac Jasna Omejec, predsjednik Vijeća, te suci Marijan Hranjski, Mario
Kos, Ivan Mrkonjić, Emilija Rajić i Vice Vukojević, članovi Vijeća, odlučujući
o ustavnoj tužbi Ž. D. iz S., na sjednici održanoj 10. studenoga 2004. godine,
jednoglasno je donio

## ODLUKU

I.
Ustavna tužba se usvaja.

II.
Općinski sud u Korčuli dužan je donijeti odluku u predmetu podnositelja, koji
se vodi pred tim sudom, pod brojem: P-360/04 (P-340/97), u najkraćem mogućem
roku, ali ne duljem od šest (6) mjeseci, računajući od prvog idućeg dana nakon
objave ove odluke u »Narodnim novinama«.

III. Na temelju članka 63. stavka 3. Ustavnog zakona
o Ustavnom sudu Republike Hrvatske (»Narodne novine«, broj 49/02. – pročišćeni
tekst), podnositelju ustavne tužbe Ž. D. iz S., određuje se primjerena naknada
zbog povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst) u iznosu od 6.150,00 kn.

IV. Naknada iz točke III. izreke ove odluke bit će
isplaćena iz državnog proračuna u roku od tri mjeseca od dana podnošenja
zahtjeva podnositelja Ministarstvu financija Republike Hrvatske za njezinu
isplatu.

V. Ova
odluka objavit će se u »Narodnim novinama«.

```
Obrazloženje
```

1.
Podnositelj ustavne tužbe, temeljem članka 63. Ustavnog zakona o Ustavnom sudu
Republike Hrvatske (»Narodne novine«, broj 49/02. – pročišćeni tekst, u
daljnjem tekstu: Ustavni zakon), podnio je
4. prosinca 2002. godine ustavnu tužbu radi duljine parničnog postupka.

ČINJENICE
VAŽNE ZA USTAVNOSUDSKI POSTUPAK

2.
Ustavni sud je u postupku pokrenutom ustavnom tužbom, primjenom članka 63.
Ustavnog zakona, po uvidu u spis Općinskog suda u Korčuli, broj: P-360/04
(P-340/97), utvrdio činjenice koje su pravno relevantne za odlučivanje o
povredi ustavnog prava podnositelja, zajamčenog člankom 29. stavkom 1. Ustava.

Godine
1990. podnositelj je tada nadležnom Sudu udruženog rada podnio tužbu protiv
poduzeća »I.« iz K., radi naknade štete.

U
veljači 1991. godine spis je ustupljen Općinskom sudu u Korčuli.

Uslijed
izmijenjene nadležnosti sudova, spis je 1993. godine ustupljen tada nadležnom
Općinskom sudu u Dubrovniku.

Uslijed
ponovne izmjene nadležnosti, taj sud je 30. listopada 1997. godine spis ustupio
Općinskom sudu u Korčuli.

Ročište
za glavnu raspravu održano je dana 8. ožujka 2002. godine, no rasprava nije
zaključena zbog potrebe pribavljanja određenih podatka od »S. b.«.

Glavna
rasprava u spornom predmetu zaključena je 27. ožujka 2003. godine i Općinski
sud u Korčuli je istog dana donio presudu.

Županijski
sud u Dubrovniku je presudom, broj: Gž-787/03 od 7. svibnja 2004. godine,
ukinuo presudu suda prvog stupnja i predmet vratio tom sudu na ponovni
postupak.

Nakon
ukidanja, sporni predmet na Općinskom sudu u Korčuli vodi se pod novim brojem:
P-360/04.

PRAVO
VAŽNO ZA USTAVNOSUDSKI POSTUPAK

3. Za
odlučivanje Ustavnog suda o razumnoj duljini sudskog postupka mjerodavne su
odredbe članka 29. stavka 1. Ustava Republike Hrvatske i članka 63. Ustavnog
zakona.

*Ustavna
tužba je osnovana.*

4.
Svoju odluku Ustavni sud obrazlaže sljedećim:

41.
DULJINA SUDSKOG POSTUPKA

Tužba
podnositelja protiv tuženog poduzeća »I.« iz K. podnesena je 1990. godine.

Međutim, duljina postupka ne uzima se u obzir od tog
dana već od 5. studenoga 1997. godine kada je stupio na snagu Zakon o
potvrđivanju Konvencije za zaštitu ljudskih prava i temeljnih sloboda i
Protokola, broj 1, 4, 6, 7 i 11 uz Konvenciju za zaštitu ljudskih prava i
temeljnih sloboda (»Narodne novine – Međunarodni ugovori«, broj 18/97., 6/99. –
pročišćeni tekst i 8/99. – ispravak, u daljnjem tekstu: Zakon o potvrđivanju
Konvencije), koja Konvencija u članku 6. stavku 1. jamči i pravo na suđenje u
razumnom roku.

Ustavna tužba podnesena je dana 4. prosinca 2002.
godine, a do tog dana sudski postupak nije pravomoćno okončan pa Ustavni sud
utvrđuje da je do dana podnošenja ustavne tužbe postupak u ovom predmetu trajao
ukupno oko dvanaest (12) godina, a nakon stupanja na snagu Zakona o
potvrđivanju Konvencije pa do dana podnošenja ustavne tužbe postupak je trajao
pet (5) godina i dvadeset devet (29) dana.

4.2.
POSTUPANJE NADLEŽNOG SUDA

Prema stanju spisa, u razmatranom, pravno relevantnom
razdoblju, postupak se od veljače 1991. godine do 1993. godine najprije vodio
pred Općinskim sudom u Korčuli. Uslijed više promjena sudske nadležnosti,
opisanih u točki 2. obrazloženja ove odluke, sporni parnični postupak ponovno
je nastavljen 30. lipnja 1997. godine pred Općinskim sudom u Korčuli i trajao
je pet (5) godina, četiri (4) mjeseca i dvadeset sedam (27) dana. Nakon toga
postupak po žalbi protiv prvostupanjske presude trajao je više od godine dana.
Postupak se sada ponovo vodi pred Općinskim sudom u Korčuli.

4.3.
PONAŠANJE PODNOSITELJA USTAVNE TUŽBE (TUŽITELJA U SUDSKOM POSTUPKU)

Podnositelj
ustavne tužbe, kao tužitelj u sudskom postupku, nije pridonio duljini trajanja
sudskog postupka.

4.4.
SLOŽENOST SUDSKOG PREDMETA

Prema
stajalištu Ustavnog suda, ne radi se o složenom predmetu.

OCJENA
USTAVNOG SUDA

5. Parnični postupak po tužbi podnositelja, koji se
sada vodi pred Općinskim sudom u Korčuli pod brojem: P-360/04, traje ukupno oko
dvanaest godina. Imajući u vidu ukupno trajanje postupka koje ukazuje na
neučinkovito postupanje sudova te okolnost da se postupak i nadalje vodi pred
sudom prvog stupnja, Ustavni sud utvrđuje da je povrijeđeno ustavno pravo
podnositelja da zakonom ustanovljeni neovisni i nepristrani sud u razumnom roku
odluči o njegovim pravima ili obvezama, koje je zajamčeno člankom 29. stavkom
1. Ustava Republike Hrvatske.

Stoga je, u smislu članka 63. stavka 2. Ustavnog
zakona, donesena odluka kao pod točkama I. i II. izreke ove odluke.

6. Sukladno članku 63. stavku 3. Ustavnog zakona,
odlučeno je kao pod točkama III. i IV. izreke odluke.

Visinu naknade zbog povrede ustavnog prava na
donošenje sudske odluke u razumnom roku Ustavni sud određuje uzimajući u obzir
okolnosti svakog pojedinog slučaja, uz istodobno uvažavanje ukupnih
gospodarskih i socijalnih prilika u Republici Hrvatskoj.

7. Odluka o objavi odluke (točka V. izreke) temelji
se na članku 29. stavku 1. Ustavnog zakona.

Broj: U-IIIA-2902/2002
Zagreb, 10. studenoga 2004.

USTAVNI SUD REPUBLIKE HRVATSKE

Predsjednik Vijeća
**dr. sc.** **Jasna Omejec**, v. r.

Odluka, NN 164/2004-2905